CELEX: 32013D0767
Language: et
Date: 2013-12-16 00:00:00
Title: 2013/767/EL: Komisjoni otsus, 16. detsember 2013 , ühise põllumajanduspoliitika valdkonda kuuluvate küsimuste üle kodanikuühiskonnaga peetava dialoogi raamistiku loomise ja otsuse 2004/391/EÜ kehtetuks tunnistamise kohta

17.12.2013   
            
            
               ET
            
            
               Euroopa Liidu Teataja
            
            
               L 338/115
            
         KOMISJONI OTSUS,
   16. detsember 2013,
   ühise põllumajanduspoliitika valdkonda kuuluvate küsimuste üle kodanikuühiskonnaga peetava dialoogi raamistiku loomise ja otsuse 2004/391/EÜ kehtetuks tunnistamise kohta
   (2013/767/EL)
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               1)
            
            
               Euroopa Liidu toimimise lepingu artiklis 38 on sätestatud, et liit määratleb ja viib ellu ühist põllumajanduspoliitikat.
            
         
               2)
            
            
               Euroopa Liidu lepingu artikli 11 lõikes 2 on sätestatud, et institutsioonid peavad esindusühenduste ja kodanikuühiskonnaga avatud, läbipaistvat ja korrapärast dialoogi. Ühise põllumajanduspoliitika valdkonda kuuluvate küsimuste üle peetava dialoogi raamistik on olemas 1962. aastast. Komisjoni otsuses 2004/391/EÜ (1) on sätestatud raamistik, mille alusel toimuvad dialoogid praegu.
            
         
               3)
            
            
               Läbipaistvuse suurendamise ja esindatavate huvide parema tasakaalustamise nimel tuleks ühise põllumajandusküsimustega tegelevates nõuanderühmades peetavate dialoogide raamistik üle vaadata ning luua põllumajanduse ja maaelu arendamise valdkonnas kodanikuühiskonnaga peetava dialoogi raamistik, mis hõlmaks selle valdkonna rahvusvahelisi aspekte, samuti tuleks määratleda nende rühmade ülesanded ja struktuur.
            
         
               4)
            
            
               Kodanikuühiskonnaga dialoogi pidavate rühmade ülesanne on aidata komisjoni ja pidada korrapärast dialoogi kõigis ühise põllumajanduspoliitikaga, sealhulgas maaelu arendamisega ning kõnealuse poliitika rakendamisega seonduvates küsimustes. Erilist tähelepanu tuleks pöörata meetmetele, mida komisjon on selles valdkonnas soovitanud võtta, kaasata põllumajanduspoliitika rahvusvahelised küsimused, algatada kogemuste vahetamine ja heade tavade jagamine, anda poliitilist nõu, esitada oma arvamusi konkreetsete küsimuste kohta, mida kas esitab põllumajanduse ja maaelu arengu peadirektoraat või mille kohta rühm ise tahab seisukohta esitada, ning jälgida poliitilisi suundumusi.
            
         
               5)
            
            
               Kodanikuühiskonnaga dialoogi pidavate rühmade koosseisu peaksid kuuluma vähemalt Euroopa tasandi valitsusvälised organisatsioonid, sealhulgas esindusühendused, sotsiaalmajanduslikud huvirühmad, kodanikuühiskonna organisatsioonid ja ametiühingud, kes on registreeritud ühises Euroopa läbipaistvusregistris.
            
         
               6)
            
            
               Et lihtsustada rühmadele antavate ülesannete väljatöötamist, on vaja sätestada rühmade tegevust ja ülesandeid käsitlevad eeskirjad.
            
         
               7)
            
            
               Isikuandmeid tuleks töödelda kooskõlas Euroopa Parlamendi ja nõukogu määrusega (EÜ) nr 45/2001 (2).
            
         
               8)
            
            
               Otsus 2004/391/EÜ tuleks kehtetuks tunnistada,
            
         ON VASTU VÕTNUD KÄESOLEVA OTSUSE:
   Artikkel 1
   Reguleerimisese
   Käesolevas otsuses sätestatakse raamistik ühise põllumajanduspoliitika küsimuste üle kodanikuühiskonnaga dialoogi pidavatele rühmadele (edaspidi „rühmad”), mille põllumajanduse ja maaelu arengu peadirektoraat (edaspidi ka „peadirektoraat”) loob komisjoni eksperdirühmade raamistiku kohaselt (3).
   Artikkel 2
   Ülesanded
   Rühmade ülesanded on järgmised:
   
               a)
            
            
               korrapärase dialoogi pidamine kõigis ühise põllumajanduspoliitikaga, sealhulgas maaelu arendamisega ning kõnealuse poliitika rakendamisega seonduvates küsimustes ning eelkõige meetmete üle, mida komisjon on selles valdkonnas soovitanud võtta, sealhulgas põllumajanduspoliitika rahvusvahelistes küsimustes;
            
         
               b)
            
            
               kogemuste ja heade tavade vahetamine punktis a viidatud valdkondades;
            
         
               c)
            
            
               komisjoni abistamine ja nõustamine punktis a viidatud poliitikavaldkondades;
            
         
               d)
            
            
               arvamuste esitamine konkreetsete küsimuste kohta, mida esitab põllumajanduse ja maaelu arengu peadirektoraat ning mille kohta tuleb arvamus esitada peadirektoraadi poolt määratud tähtajaks, või rühma algatusel valitud teemade kohta;
            
         
               e)
            
            
               poliitiliste suundumuste jälgimine punktis a viidatud valdkondades.
            
         Artikkel 3
   Konsulteerimine
   1.   Põllumajanduse ja maaelu arengu peadirektoraat võib rühmadega konsulteerida artikli 2 punktis a osutatud mis tahes teemal.
   2.   Rühma esimees, tehes tihedat koostööd aseesimeestega, võib soovitada, et komisjon konsulteeriks rühmaga teatavas konkreetses küsimuses.
   Artikkel 4
   Liikmete nimetamine
   1.   Rühmade koosseisu määrab põllumajanduse ja maaelu arengu peadirektoraat konkursikutse põhjal.
   2.   Rühmade koosseisu peavad kuuluma vähemalt Euroopa tasandi valitsusvälised organisatsioonid, sealhulgas esindusühendused, sotsiaalmajanduslikud huvirühmad, kodanikuühiskonna organisatsioonid ja ametiühingud, kes on registreeritud läbipaistvusregistris. Rühma liikmeks võivad saada mis tahes asjakohaseid huve esindavad organisatsioonid.
   3.   Põllumajanduse ja maaelu arengu peadirektoraat otsustab rühmade arvu ja suuruse üle, võttes arvesse kodanikuühiskonna huve ühise põllumajanduspoliitika küsimustes. Rühmade loetelu avaldatakse komisjoni eksperdirühmade ja muude sarnaste üksuste registris (edaspidi „register”) ja vastaval veebisaidil. Põllumajanduse ja maaelu arengu peadirektoraat tagab, et lõikes 2 osutatud organisatsioonide huvid oleksid võrdselt esindatud. Eelkõige tagab ta majanduslike ja mittemajanduslike huvide tasakaalu.
   4.   Põllumajanduse ja maaelu arengu peadirektoraat nimetab liikmesorganisatsioonid nende organisatsioonide hulgast, kes konkursikutsele vastasid. Põllumajanduse ja maaelu arengu peadirektoraat võib nimetada liikmesorganisatsiooni ka juhul, kui mõni koht jääb täitmata või vabaneb.
   5.   Liikmesorganisatsioonid nimetatakse seitsmeks aastaks. Rühma kuuluva liikmesorganisatsiooni võib asendada enne seitsmeaastase mandaadi lõppu juhul, kui:
   
               a)
            
            
               organisatsioon ei suuda rühma töös enam tõhusalt osaleda;
            
         
               b)
            
            
               organisatsioon loobub rühmas osalemast;
            
         
               c)
            
            
               organisatsioon ei nimeta korrapäraselt eksperte, kes osalevad rühma koosolekutel;
            
         
               d)
            
            
               organisatsioon ei vasta enam lõikes 2 sätestatud tingimustele või
            
         
               e)
            
            
               organisatsioon ei täida mitteavalikustamise nõuet teabe puhul, mis on aluslepingu artikli 339 kohaselt kaetud ametisaladuse hoidmise kohustusega.
            
         6.   Liikmesorganisatsioonid määravad rühma koosolekul osalevad eksperdid päevakorrapunktide järgi ning teatavad põllumajanduse ja maaelu arengu peadirektoraadile määratud ekspertide isikuandmed hiljemalt kolm tööpäeva enne koosoleku toimumist.
   7.   Põllumajanduse ja maaelu arengu peadirektoraat kutsub liikmesorganisatsiooni määratud eksperdid rühma koosolekul osalema. Kui liikmesorganisatsioon ei ole peadirektoraadile lõikes 6 sätestatud tähtajaks eksperdi isikuandmeid esitanud, võib peadirektoraat keelduda nende ekspertide kutsumisest vastavale koosolekule.
   8.   Liikmesorganisatsioonide nimed avaldatakse komisjoni eksperdirühmade ja muude sarnaste üksuste registris ning vastaval veebisaidil.
   9.   Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001.
   Artikkel 5
   Tegevus
   1.   Iga rühm valib esimesel koosolekul oma liikmete hulgast esimehe ja kaks aseesimeest; esimeses hääletusvoorus tuleb valituks osutumiseks saavutada kohalolevate ekspertide kahekolmandikuline häälteenamus ning järgmistes hääletusvoorudes kohalolevate ekspertide lihthäälteenamus. Aseesimehed valitakse nende organisatsioonide esindajate hulgast, kuhu ei kuulu esimees. Kaks aseesimeest peavad esindama kahte eri organisatsiooni. Valimised toimuvad komisjoni esindaja juuresolekul, hääletamine on salajane, kui kohalviibivad eksperdid ei ole otsustanud teisiti.
   2.   Esimehe ja kahe aseesimehe ametiajaks on üks aasta, mida saab pikendada. Esimees ei saa ametis olla kauem kui kaks järjestikust ametiaega. Uute esimeeste valimisel jälgib rühm, et uued esimehed esindaksid oma eelkäijast erinevat organisatsiooni.
   3.   Kokkuleppel põllumajanduse ja maaelu arengu peadirektoraadiga määrab esimees, kes on nõu pidanud aseesimeeste ja rühma kuuluvate organisatsioonide esindajatega, rühma koosoleku päevakorrapunktid vähemalt 25 tööpäeva enne iga koosoleku toimumist. Põllumajanduse ja maaelu arengu peadirektoraat saadab päevakorra organisatsioonidele reeglina 20 tööpäeva enne koosolekut, soovitavalt elektroonilisel teel.
   4.   Rühmas toimunud arutelude lõpus ei toimu hääletamist, erandiks on lõikes 1 sätestatud valimised. Kui rühm saavutab üksmeele arvamuse suhtes, mille ta esitab põllumajanduse ja maaelu arengu peadirektoraadi nõudmisel, või omal algatusel esitatud resolutsiooni suhtes, siis sõnastab ta ühised järeldused ning lisab need kokkuvõtvale koosoleku aruandele. Juhul kui rühm seda soovitab, siis edastab komisjon rühma arutelude tulemuse teistele Euroopa institutsioonidele.
   5.   Esimees vastutab selle eest, et koostatakse aruanne, mis sisaldab iga koosoleku täpset kokkuvõtvat protokolli, ja et põllumajanduse ja maaelu arengu peadirektoraadile edastatakse selle aruande kavand hiljemalt 20 tööpäeva pärast koosolekut. Põllumajanduse ja maaelu arengu peadirektoraat võib esimehe saadetud aruande kavandit muuta enne, kui see üldsusele kättesaadavaks tehakse ja kui rühm selle heaks kiidab.
   6.   Kokkuleppel põllumajanduse ja maaelu arengu peadirektoraadiga võib rühm luua töörühmi, kes rühma kinnitatud pädevuste alusel tegelevad teatavate konkreetsete küsimustega. Töörühmade koosolekuid juhatavad komisjoni esindajad. Sellised töörühmad saadetakse laiali kohe, kui nende ülesanded on täidetud.
   7.   Põllumajanduse ja maaelu arengu peadirektoraat võib kutsuda rühma töös ajutiselt osalema väliseksperte, kes on pädevad rühma või töörühma konkreetses päevakorraküsimuses. Lisaks võib komisjoni esindaja anda vaatlejastaatuse artikli 4 lõikes 2 sätestatud isikutele või organisatsioonidele, tingimusel, et rühma või töörühma huvide tasakaalu ei ohustata. Vaatlejad võivad sõna võtta, kui esimees seda palub ja kohalviibivatest komisjoni esindajatest kõige kõrgemal positsioonil viibiv isik on sellega nõus. Vaatlejastaatusega isikud või organisatsioonid ei osale lõikes 1 osutatud valimistel.
   8.   Rühma liikmed ja nende esindajad ning ka kutsutud eksperdid ja lõikes 7 määratletud vaatlejastaatusega isikud või organisatsioonid järgivad aluslepingutes ja nende rakenduseeskirjades sätestatud ametisaladuse kohustust ning ka komisjoni otsuse 2001/844/EÜ, ESTÜ, Euratom lisa kohaseid komisjoni turvaeeskirju seoses liidu salastatud teabe kaitsmisega (4). Juhul kui nad kõnealuseid kohustusi ei täida, võib komisjon võtta asjakohaseid meetmeid.
   9.   Rühmade ja töörühmade koosolekud peetakse üldjuhul komisjoni ruumides. Komisjon tagab sekretariaaditeenuste osutamise. Rühmade ja töörühmade koosolekud kutsub kokku põllumajanduse ja maaelu arengu peadirektoraat. Rühmade ja töörühmade koosolekutel võivad osaleda teised komisjoni ametnikud, kes tunnevad menetluse vastu huvi.
   10.   Komisjon avaldab kõik asjakohased dokumendid, näiteks koosoleku päevakorrad, protokollid, järeldused, esialgsed järeldused või rühmade tegevuste töödokumendid komisjoni eksperdirühmade ja muude sarnaste üksuste registri asjakohase veebisaidi eraldi lingina. Süstemaatilise avaldamise puhul tuleks teha erandeid juhul, kui dokumendi avalikustamine kahjustaks Euroopa Parlamendi ja nõukogu määruse (EÜ) nr 1049/2001 (5) artiklis 4 määratletud avalikku või erahuvi.
   Artikkel 6
   Koosolekutega seotud kulud
   1.   Rühmade ja töörühmade tegevuses osalejatele ei maksta osutatud teenuste eest tasu.
   2.   Komisjon hüvitab sõidu- ja elamiskulud, mis ekspertidel rühmade ja töörühmade tegevuses osalemiseks kanda tuleb, komisjonis kehtiva korra kohaselt.
   3.   Lõikes 2 osutatud kulud hüvitatakse summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 7
   Kehtetuks tunnistamine
   Otsus 2004/391/EÜ tunnistatakse kehtetuks alates 1. juulist 2014.
   Artikkel 8
   Jõustumine
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   Käesolevat otsust kohaldatakse alates 1. juulist 2014.
   
      Brüssel, 16. detsember 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  Komisjoni otsus 2004/391/EÜ, 23. aprill 2004, ühise põllumajanduspoliitika valdkonda kuuluvate küsimustega tegelevate nõuanderühmade kohta (ELT L 120, 24.4.2004, lk 50).
   
      (2)  Euroopa parlamendi ja nõukogu määrus (EÜ) nr 45/2001, 18. detsember 2000, üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta, (EÜT L 8, 12.1.2001, lk 1).
   
      (3)  C(2010) 7649.
   
      (4)  Komisjoni otsus 2001/844/EÜ, ESTÜ, Euratom, 29. november 2001, millega muudetakse komisjoni kodukorda (EÜT L 317, 3.12.2001, lk 1).
   
      (5)  Euroopa Parlamendi ja nõukogu määrus (EÜ) nr 1049/2001, 30. mai 2001, üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43).